b'\n_START_ARTICLE_\n\xc5\xa0tefan De\xc4\x8danski\n_START_SECTION_\nOtro\xc5\xa1tvo\n_START_PARAGRAPH_\n\xc5\xa0tefan Uro\xc5\xa1 III. je bil sin kralja \xc5\xa0tefana Uro\xc5\xa1a II. Milutina in njegove prve \xc5\xbeene, srbske plemkinje Jelene. Rojen je bil pred o\xc4\x8detovim prihodom na srbski prestol leta 1282. Ko je bil \xc5\xa1e otrok ga je o\xc4\x8de s spremstvom poslal za talca na dvor Nogaj Kana Zlate horde, da bi bil garant miru med Srbi in Tatari. Na tatarskem dvoru je ostal do kanove smrti leta 1299.\n_START_SECTION_\nTalstvo v Konstantinoplu in vrnitev\n_START_PARAGRAPH_\nLeta 1314 se je sprl z o\xc4\x8detom, ki ga je poslal v Konstantinopel, kjer naj bi ga oslepili. De\xc4\x8danski ni bil nikoli popolnoma oslepljen in verjetno sploh ni bil. V Konstantinoplu je \xc5\xbeivel na dvoru Andronika II. Paleologa, kar ka\xc5\xbee na dobre odnose med dr\xc5\xbeavama. Iz Konstantinopla je napisal pro\xc5\xa1njo humskemu \xc5\xa1kofu Danilu, naj posreduje pri o\xc4\x8detu \xc5\xa0tefanu Milutinu za njegovo vrnitev v Srbijo. Danilo je njegovo pro\xc5\xa1njo posredoval srbskemu nad\xc5\xa1kofu Nikodemu, ki je leta 1320 izprosil \xc5\xa0tefanov odpoklic. \xc5\xa0tefan De\xc4\x8danski je po vrnitvi dobil apana\xc5\xbeo Budimlje, polbrat \xc5\xa0tefan Konstantin pa je obdr\xc5\xbeal Zeto.\n_START_SECTION_\nVladanje\n_START_PARAGRAPH_\n\xc5\xa0tefan Milutin je zbolel in 29. oktobra 1321 umrl brez uradne oporoke. Konstantin je bil po njegovi smrti kronan za kralja Zete, kar je spro\xc5\xbeilo dr\xc5\xbeavljansko vojno z zahtevnikoma \xc5\xa0tefanom De\xc4\x8danskim in bratrancem \xc5\xa0tefanom Vladislavom  II.  De\xc4\x8danski je objavil, da se mu je vid \xc4\x8dude\xc5\xbeno vrni, in na svojo stran dobil prebivalstvo, ki je vrnitev vida  imelo za bo\xc5\xbeje znamenje. 6. januarja 1322 ga je nad\xc5\xa1kof Nikodem kronal za kralja, njegovega sina \xc5\xa0tefana Du\xc5\xa1ana pa za mlaj\xc5\xa1ega kralja. De\xc4\x8danski je Konstantinu ponudil delitev kraljestva, kar je Konstantin zavrnil. De\xc4\x8danski je zatem napadel Zeto in Konstantina porazil in ubil._NEWLINE_Vladislav II. je bil medtem po Milutinovi smrti izpu\xc5\xa1\xc4\x8den iz je\xc4\x8de in zasedel prestol Sremskega kraljestva, ki ga je ustanovil njegov o\xc4\x8de v severni Srbiji. Vladislav je ob Milutinovi smrti zahteval tudi srbski prestol in iskal podporo v Rudniku, nekdanji apana\xc5\xbei svojega o\xc4\x8deta. S podporo Ogrske, Bolgarije in Bosne je utrdil svojo oblast v Sremu in se za\xc4\x8del pripravljati na vojno s \xc5\xa0tefanom De\xc4\x8danskim._NEWLINE_Vojna med njima je izbruhnila leta 1323. Jeseni je Vladislav \xc5\xa1e obvladoval Rudnik, proti koncu leta pa je, zgleda, pobegnil proti severu. Nekaj  Vladislavovih prista\xc5\xa1ev iz Rudnika pod vodstvom dubrovni\xc5\xa1kega trgovca Men\xc4\x8deta se je zateklo v bli\xc5\xbenjo trdnjavo Ostrovica, kjer so se upirali \xc5\xa0tefanovi vojski. \xc5\xa0tefan je poslal v Dubrovnik delegacijo z zahtevo, da preneha podpirati Vladislava. Dubrov\xc4\x8dani so njegovo zahtevo zavrnili z argumentom, da Ostrovico zasedajo Srbi. De\xc4\x8danski, nezadovoljen z odgovorom, je leta 1324 zbral vse dubrovni\xc5\xa1ke trgovce, kar jih je lahko, zasegel njihovo premo\xc5\xbeenje in jih aretiral.  Po osvojitvi Rudnika jih je izpustil in jim vrnil premo\xc5\xbeenje. Konec leta 1324 je porazil Vladislava II., ki je pobegnil na Ogrsko. _NEWLINE_Napetosti med Srbijo in Dubrovnikom so se nadaljevale. Avgusta 1325 je vojvoda Vojin izropal Dubrovnik, kar je povzro\xc4\x8dilo kratkotrajno prekinitev trgovanja. 25. marca 1326 je De\xc4\x8danski obnovil dubrovni\xc5\xa1ke privilegije, ki jim jih je podelil \xc5\xa0tefan Milutin. Napetosti so se ponovno za\xc4\x8dele potem, ko so sta Dubrovnik in Bosna za\xc4\x8dela delovati proti zahumskim posestnikom Baranivojevi\xc4\x87em._NEWLINE_De\xc4\x8danski je ohranjal dokaj trdno zavezni\xc5\xa1tvo z Andronikom II. Paleologom, vendar se ni zapletal v dr\xc5\xbeavljansko vojno med Andronikom II. in Andronikom III. Ko je oblast prevzel Andronik III., je sklenil zavezni\xc5\xa1tvo z bolgarskim  carjem Mihaelom Asenom III.  in dosegel, da se je car lo\xc4\x8dil od \xc5\xa0tefanove sestre Ane in poro\xc4\x8dil z bizantinsko princeso Teodoro Paleologino.  Nova zaveznika sta zdru\xc5\xbeila svoje sile in leta 1330 napadla  Srbijo.  De\xc4\x8danski in njegov sin \xc5\xa0tefan Du\xc5\xa1an sta v bitki pri Velba\xc5\xbedu leta 1330 porazila bolgarsko vojsko in ubila carja Mihaela Asena III._NEWLINE_Andronik III. se je po Mihaelovem porazu umaknil. De\xc4\x8danski je po zmagi ju\xc5\xbeno mejo kraljestva pomaknil v bizantinsko Makedonijo in se umaknil, nekateri njegovi dvorjani pa so pri\xc4\x8dakovali, da se bo osvajanje nadaljevalo. Ker se to ni zgodilo, so De\xc4\x8danskega odstavili v korist njegovega sina \xc5\xa0tefana Du\xc5\xa1ana. De\xc4\x8danski je pobegnil v Petri\xc4\x8d.  Du\xc5\xa1an je oblegal  in 21. avgusta 1331 osvojil Petri\xc4\x8d in svojega o\xc4\x8deta zaprl v trdnjavo Zve\xc4\x8dan, kjer so ga 11. novembra 1331 zadavili.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV srbskem epskem pesni\xc5\xa1tvu je \xc5\xa0tefan De\xc4\x8danski opevan kot plemenit vladar. Srbska pravoslavna cerkev ga je kanonizirala. Praznuje se 24. novembra. Njegovi posmrtni ostanki so v cerkvi samostana Visoki De\xc4\x8dani na Kosovu. _NEWLINE_Kraljevska krona \xc5\xa0tefana De\xc4\x8danskega se hrani v samostanu Cetinje v \xc4\x8crno gori.'